“สันติ” ปัดขัดแย้ง “ปรีดี” แบะท่าพร้อมนั่งเก้าอี้ “ขุนคลัง” หาก “นายก” มอบหมาย
“สันติ พร้อมพัฒน์” ปัดขัดแย้ง “ปรีดี ดาวฉาย” แบะท่าพร้อมนั่งเก้าอี้ “ขุนคลัง” หาก “นายก” มอบหมาย ยันมีภูมิต้านทานรับแรงกดดัน
“สันติ พร้อมพัฒน์” ปัดขัดแย้ง “ปรีดี ดาวฉาย” แบะท่าพร้อมนั่งเก้าอี้ “ขุนคลัง” หาก “นายก” มอบหมาย ยันมีภูมิต้านทานรับแรงกดดัน
2 ก.ย. 2563

นายสันติ พร้อมพัฒน์ รัฐมนตรีช่วยว่าการกระทรวงการคลัง ยืนยันว่า ไม่ได้มีความขัดแย้งใดๆ ทั้งสิ้นกับนายปรีดี ดาวฉาย รมว.คลัง ตามที่มีข่าว แม้ภาพการทำงานอาจจะดูเหมือนขัดแย้งกัน แต่ตนเองเป็นเพียง รมช.คลัง ที่แบ่งภาระการทำงานกันอย่างชัดเจน เพื่อให้ รมว.คลัง ได้ทำงานอย่างเต็มที่ ส่วนกรณีการแต่งตั้งผู้บริหารในกระทรวงนั้นก็เห็นได้ชัดว่าไม่มีการเปลี่ยนแปลงไปจากที่นายปรีดีเสนอ
นายสันติ กล่าวว่าเมื่อคืนนี้ นายปรีดี ได้โทรมาขอโทษที่ข่าวออกมาในทำนองว่าขัดแย้งกัน และแสดงความเสียใจและขอบคุณที่ให้ความร่วมมือทำงาน ซึ่งนายปรีดีบอกว่า เคยป่วยอาการเส้นเลือดในสมองหลายปีก่อน แต่ตอนนี้รักษาตัวหายแล้ว แต่เหตุผลก็ต้องไปถามตัวนายปรีดี เบื้องต้นเข้าใจว่าเกี่ยวกับปัญหาสุขภาพและความกดดันในการทำหน้าที่ ส่วนข้อสังเกตว่าฝ่ายการเมือง มีการต่อต้านรัฐมนตรีที่เป็นสายข้าราชการหรือผู้เชี่ยวชาญ ยืนยันว่า ตนเองและพรรคไม่ได้มีความขัดแย้งกับนายปรีดี แต่อย่างใด
นอกจากนี้ นายสันติ ยังระบุว่า นายปรีดีมีปัญหาความกดดันในการทำหน้าที่ เนื่องจากสถานการณ์ทางเศรษฐกิจที่ชะลอตัว ต้องสร้างนโยบายใหม่ๆ และทุกโครงการทุกปัญหาก็ถาโถมมาที่กระทรวงการคลังเป็นหลัก ดังนั้น คนเป็น รมว.คลัง ต้องเป็นคนที่มีความแข็งแกร่งโดยเฉพาะ และต้องมีสุขภาพที่แข็งแรง การที่นายปรีดีต้องมาเจอเรื่องให้คิดตลอด 24 ชั่วโมงแบบนี้ก็อาจส่งผลต่อปัญหาด้านสุขภาพได้
ส่วนที่มีการมองว่าเป็นปัญหาทางการเมืองภายในพรรคพลังประชารัฐนั้น นายสันติ ยืนยันว่า พรรคพลังประชารัฐไม่มีปัญหา ขณะที่ รมว.คลัง ที่จะเข้ามา เป็นอำนาจของนายกรัฐมนตรีในการตัดสินใจว่าจะให้เป็นคนนอกหรือคนของพรรค ส่วนตัวเผยพร้อมทำหน้าที่ รมว.คลัง แต่เป็นอำนาจการตัดสินใจของนายกรัฐมนตรี หากนายกรัฐมนตรีมอบหมายก็น้อมรับ เพราะตนเองมีความเชี่ยวชาญเคยเป็น รมว.คมนาคมเมื่อ 10 ปีก่อน และเคยเป็น รมว.พัฒนาสังคมและความมั่นคงของมนุษย์ อีกทั้งเคยทำงานกับ รมว.คลังมาแล้วถึง 2 คน ทำให้ได้ซึมซับเรียนรู้ถึงปัญหาทางเศรษฐกิจที่สามารถได้งานได้เลยทันที และไม่มีปัญหาความกดดันเพราะทำงานในกระทรวงนี้มา 1 ปี จึงมีภูมิต้านทางที่จะรับแรงกดดันในภาวะเศรษฐกิจแบบนี้ได้